ROZHODNUTIE KOMISIE
z 3. októbra 2008,
ktorým sa mení a dopĺňa rozhodnutie 2006/588/ES o určení pridelenia súm vyplývajúcich z odlíšenia ustanoveného v článku 10 nariadenia Rady (ES) č. 1782/2003 na roky 2006 až 2012 členským štátom
[oznámené pod číslom K(2008) 5534]
(2008/789/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1782/2003 z 29. septembra 2003, ktorým sa stanovujú spoločné pravidlá režimov priamej podpory v rámci spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (1), a najmä na jeho článok 10 ods. 3 prvý pododsek,
keďže:
(1)
V rozhodnutí Komisie 2006/410/ES (2) sa okrem iného určili sumy vyplývajúce z uplatňovania znížení priamych platieb stanovených v článku 10 ods. 2 nariadenia (ES) č. 1782/2003 na obdobie rokov 2006 až 2012, ktoré sa poskytnú Európskemu poľnohospodárskemu fondu pre rozvoj vidieka (EPFRV) na rozpočtové roky 2007 až 2013.
(2)
V rozhodnutí Komisie 2008/787/ES (3) sa upravili sumy vyplývajúce z uplatňovania modulácie, ktoré sa stanovili v rozhodnutí 2006/410/ES. Táto úprava sa vzťahuje na príslušné sumy na obdobie rokov 2008 až 2012. Dôvodom tejto úpravy bol na jednej strane nárast priamych platieb vyplývajúci z reformy v odvetví ovocinárstva, zeleninárstva a vinárstva a zníženie vnútroštátnych stropov stanovených v prílohe II k nariadeniu (ES) č. 1782/2003, ku ktorému sa pristúpilo na základe revízie ustanovenej v článku 12 ods. 4 uvedeného nariadenia, na strane druhej. Sumy, ktoré vyplývajú z modulácie ustanovenej v článku 10 nariadenia (ES) č. 1782/2003 na obdobie rokov 2006 až 2012, je takisto potrebné zodpovedajúcim spôsobom upraviť.
(3)
Rozhodnutie Komisie 2006/588/ES (4) by sa preto malo zodpovedajúcim spôsobom zmeniť a doplniť.
(4)
Opatrenia stanovené v tomto rozhodnutí sú v súlade so stanoviskom Riadiaceho výboru pre priame platby,
PRIJALA TOTO ROZHODNUTIE:
Článok 1
Príloha k rozhodnutiu 2006/588/ES sa nahrádza znením prílohy k tomuto rozhodnutiu.
Článok 2
Toto rozhodnutie je určené členským štátom.
V Bruseli 3. októbra 2008